Lomapakkovarkaan uhriksi joutunut nainen luuli, että rikosilmoitus, korttien uusiminen ja luottokiellon asettaminen pankkiin olisivat riittävä suoja. Hän ei olisi voinut olla enempää väärässä.

Röyhkeän identiteettivarkaan aiheuttamat laskut ajoivat kouvolalaisnaisen epätoivoon (kuvituskuva).

Nainen oli jättänyt lompakkonsa firman autoon, mistä se varastettiin vajaat neljä vuotta sitten.

Heti havaittuaan varkauden nainen oli tehnyt rikosilmoituksen. Hän oli myös uusinut ajokorttinsa samoin kuin kela- ja pankkikorttinsa sekä passinsa.

Pankin neuvon mukaisesti nainen oli tehnyt myös luottokiellon, jonka piti turvata se, ettei hänen nimissään voitaisi nostaa lainoja.

Nainen ei kuitenkaan tiennyt, että kielto oli voimassa vain kaksi vuotta.

Pelko kasvoi

Nainen jatkoi elämäänsä olettaen, että kaikki oli kunnossa. Ensimmäisen yllätyksen nainen kohtasi kahden vuoden kuluttua tammikuussa 2015, kun hän meni hoitamaan vakuutusasioitaan.

Vakuutusyhtiön tiedostoissa ilmeni, että nainen olisi muuttanut kahdesti postiosoitettaan. Sama näkyi myös Postissa. Muuttoilmoitukset oli tehty sähköisesti. Kyseinen nainen ei niitä kuitenkaan itse ollut tehnyt.

Maistraattiin ja muille osoiterekisterinpitäjille tehdyt muuttokiellot ja salaukset eivät kuitenkaan auttaneet. Postista soitettiin peräti kolme kertaa ja tiedusteltiin muutosta, koska hänen nimissään oli tehty taas uusia osoitteenmuutosilmoituksia.

Pelko alkoi kasvaa.

Kun nainen meni Kouvolan Veturin kauppakeskukseen ostamaan puhelinta, se ei käynytkään päinsä. Naiselle kieltäydyttiin myymästä kännykkää, koska ”hän oli juuri ostanut puhelimen”. Nainen meni seuraavaan myymälään ja sitä seuraavaan. Jokaisessa oli hänen nimissään ostettu puhelimia ja tabletteja sekä avattu puhelinliittymiä.

Viranomaiset ovelle

Kun nainen palautti rekisteritietoihin oikean osoitteensa, hänelle alkoi tulla laskuja yrityksiltä, joiden kanssa hänellä ei ollut ollut mitään tekemistä. Laskupino kasvoi kasvamistaan. Nainen otti yhteyttä poliisiin, joka puolestaan kehotti olemaan yhteydessä laskun lähettäneisiin yhtiöihin.

Naisen työpäivät kuluivat yhä enemmän väärien laskujen selvittämisessä. Hänen onnekseen työnantaja kuitenkin ymmärsi tilanteen ja jousti työajoissa.

Yhtenä päivänä naisen kotioveen koputettiin. Ovella oli kaksi lastensuojeluvirkailijaa, jotka kertoivat tulleensa ottamaan huostaan naisen lapsen. Nainen yritti selittää, ettei hänellä edes ole lapsia.

Pian ilmeni, että nainen oli samana päivänä kirjattu potilaaksi kahteen eri sairaanhoitopiiriin niin, että hänellä olisi osoite Kankaanpäässä ja että hänen pankkikorttiaan olisi käytetty siellä. Tosin nainen ei koskaan ollut edes käynyt kyseisessä kaupungissa.

Nyt nainen vaihtoi pankkitilinsä ja hankki siihen uudet tunnukset.

Voimat ehtyivät

Seuraavaksi otti yhteyttä poliisi, joka tiedusteli, millaisen auton nainen omisti. Naisen nimissä ollut auto oli poliisin mukaan löydetty hylättynä Turun seudulta. Tieto tuli täytenä yllätyksenä: nainen ei edes tiennyt omistavansa kyseistä kulkuneuvoa.

Kohta poliisi kysyi naisen nimissä olleesta toisesta autosta, joka oli myyty eteenpäin. Sen autoverot oli maksamatta.

Vaikka nainen ilmoitti, ettei hänellä ollut mitään tekemistä kyseisen auton kanssa, häneltä ulosmitattiin vuoden 2015 veronpalautukset ja hänet haastettiin velkojen johdosta käräjille.

Nainen alkoi olla epätoivoinen ja hänen voimansa rupesivat ehtymään. Asioiden selvittely oli vaikeaa ja aikaa vievää. Velkojat sen enempää kuin viranomaisetkaan eivät tahtoneet uskoa häntä. Lopulta nainen sairastui vakavaan masennukseen ja joutui sairauslomalle.

Pitkä rikoslista

Viimein nainen otettiin tosissaan. Rikostutkinnassa alkoi selvitä, ketkä hänen tietoja käyttivät hyväkseen. Päätekijäksi paljastui 29-vuotias nainen, jolla oli apuna 19-vuotias ystävättärensä. Kummallakin oli entuudestaan pitkä rikostausta muun muassa talousrikoksista.

Kun vyyhti eteni Kymenlaakson käräjäoikeuteen, vanhempi naisista, Sara Maria Desiree Syvänoro tuomittiin kaikkiaan 13 petoksesta sekä kolmesta muusta rikoksesta yhteensä kahden vuoden ja yhden kuukauden ehdottomaan vankeusrangaistukseen.

Tuomioon oli yhdistetty aiempi jäännösrangaistus, joka oli seurausta 19 vastaavantyyppisestä rikoksesta. Antaessaan kyseisen tuomion viime maaliskuussa Helsingin käräjäoikeus totesi, että Syvänoro oli jo sitäkin aiemmin tuomittu useamman kerran ehdottomaan vankeuteen omaisuusrikoksista.

- Hän on jatkanut samankaltaista rikollista menettelyä, mikä osoittaa ilmeistä piittaamattomuutta lain kieltoja ja käskyjä kohtaan, oikeus totesi.

Päätekijän rikoskumppanina toiminut nainen tuomittiin kymmenen kuukauden ehdolliseen vankeuteen. Naiset määrättiin yhteisvastuullisesti maksamaan epätoivoon ajautuneelle uhrilleen 21 000 euroa kärsimyskorvauksina ja oikeuskuluina.

Useimmat petoksista tehtiin viikon aikana tammikuussa 2015. Itä-Suomen hovioikeus vahvisti hiljattain kummankin naisen tuomiot.

Joku muu hallitsi

henkilöllisyyttäni

Laajasta petosvyyhdistä tuomittu nainen ei ollut asialla ensimmäistä eikä viimeistä kertaa.

Vähän ennen kouvolalaisuhrinsa lypsämistä alkuvuodesta 2015 hän ehti tehdä samaa pääkaupunkiseudulla asuvalle naiselle.

Huijari käytti uhrilta varastettua henkilökorttia ja sai sen avulla avattua muun muassa ison kodinkoneketjun luotollisen tilin, jonka 10 000 euron luottorajan hän käytti yhden päivän aikana ketjun pääkaupunkiseudun myymälöissä.

Uhrille tuli ensimmäinen väärä puhelinlasku joulun alla 2015. Seuraavien tammi-helmikuun aikana tuli peräti 44 perintäkirjettä, sopimatonta laskua ja muuta selvitettävää. Laskuja tippui edelleen jutun edettyä käräjille tammikuussa 2016. Tekaistujen sopimusten peruminen ja aiheettomien laskujen selvittely ajoivat uhrin lopulta ahdinkoon.

Helsingin käräjäoikeudessa todistanut uhri kertoi perushyvinvointinsa ja elämänhallintansa romahtaneen. Hän oli saanut paniikkikohtauksia ja pelkäsi lähteä kotoaan, kun joku muu hallitsi hänen henkilöllisyyttään.

Uhri joutui turvautumaan lääkäriin ahdistuksensa ja univaikeuksiensa vuoksi.

Oletko joutunut identiteettivarkauden uhriksi? Miksi? Miten sait tietää asiasta? Kerro kokemuksistasi. Jätä halutessasi yhteystietosi, jotta toimittajamme voi ottaa sinuun yhteyttä. Yhteystiedot tulevat vain toimituksen tietoon.

Kommenttini:

Nimimerkkini: